b'\n_START_ARTICLE_\nAklumas\n_START_PARAGRAPH_\nAklumas yra reg\xc4\x97jimo sutrikimas, kai i\xc5\xa1 dalies arba visi\xc5\xa1kai sutrinka tikrov\xc4\x97s regimasis suvokimas. Atitinkamai, jis gali b\xc5\xabti dalinis arba absoliutus, kai akis visi\xc5\xa1kai neskiria \xc5\xa1viesos nuo tamsos. Aklum\xc4\x85 gali lemti reg\xc4\x97jimo a\xc5\xa1trumo sutrikimas arba reg\xc4\x97jimo lauko susiaur\xc4\x97jimas.\n_START_SECTION_\n\xc4\xaegimtos anomalijos ir traumos\n_START_PARAGRAPH_\nAki\xc5\xb3 traumos, da\xc5\xbeniausiai pasitaikan\xc4\x8dios asmenims iki 30 met\xc5\xb3, yra pagrindin\xc4\x97 vienakinio aklumo (kai nematoma tik viena akimi) prie\xc5\xbeastis JAV. Traumos paprastai sutrikdo reg\xc4\x97jim\xc4\x85 pa\xc5\xbeeid\xc5\xbeiant pa\xc4\x8di\xc4\x85 ak\xc4\xaf, o \xc4\xafgimtos anomalijos, kaip regos nervo hipoplazija, paveikia regos nerv\xc4\x85, kuris perduoda signalus i\xc5\xa1 akies \xc4\xaf smegenis, kas gali lemti pablog\xc4\x97jus\xc4\xaf regos a\xc5\xa1trum\xc4\x85._NEWLINE_\xc5\xbdmon\xc4\x97s, patyr\xc4\x99 traumas pakau\xc5\xa1in\xc4\x97je smegen\xc5\xb3 srityje, gali i\xc5\xa1 dalies arba visi\xc5\xa1kai prarasti reg\xc4\x97jim\xc4\x85, nepaisant to, jog j\xc5\xb3 akys ar regos nervai yra visi\xc5\xa1kai nepa\xc5\xbeeisti.\n_START_SECTION_\nGenetiniai defektai\n_START_PARAGRAPH_\nAsmenys, pasi\xc5\xbeymintys albinizmu, neretai ken\xc4\x8dia nuo dalini\xc5\xb3 regos sutrikim\xc5\xb3, ta\xc4\x8diau atvejai, kai d\xc4\x97l \xc5\xa1ios prie\xc5\xbeasties nematoma visi\xc5\xa1kai, yra reti. L\xc4\x97berio amauroz\xc4\x97 gali lemti visi\xc5\xa1k\xc4\x85 aklum\xc4\x85 arba stipr\xc5\xb3 regos sutrikim\xc4\x85 nuo gimimo ar ankstyvos vaikyst\xc4\x97s. _NEWLINE_\xc5\xbdmogaus genomo \xc5\xa1ifravimas pad\xc4\x97jo i\xc5\xa1ai\xc5\xa1kinti ir kit\xc5\xb3 suprast\xc4\x97jusio reg\xc4\x97jimo prie\xc5\xbeas\xc4\x8di\xc5\xb3. Viena toki\xc5\xb3 yra Bardeto ir Biedlo sindromas.\n_START_SECTION_\nApsinuodijimas\n_START_PARAGRAPH_\nNors ir retai, ta\xc4\x8diau aklum\xc4\x85 gali lemti ir apsinuodijimas. Vienas i\xc5\xa1 \xc5\xbeinomiausi\xc5\xb3 pavyzd\xc5\xbei\xc5\xb3 yra metanolis. Nepaisant to, jog pats metanolis yra tik ne\xc5\xbeymiai toksi\xc5\xa1kas, bet, nepakankant etanolio metabolizmui (med\xc5\xbeiag\xc5\xb3 apykaitai), metanolis skyla \xc4\xaf formaldehid\xc4\x85 ir skruzd\xc5\xbei\xc5\xb3 r\xc5\xabg\xc5\xa1t\xc4\xaf, kas gali s\xc4\x85lygoti aklum\xc4\x85 bei daug kit\xc5\xb3 sveikatos sutrikim\xc5\xb3 ir netgi mirt\xc4\xaf.'